Kegyelem nektek és békesség Istentől, a mi Atyánktól és az Úr Jézus Krisztustól!

1Tim 1, 12-17  
*Hálát adok Krisztus Jézusnak, a mi Urunknak, aki megerősített engem, mert megbízhatónak tartott, amikor szolgálatra rendelt. 13Jóllehet előbb őt káromló, az övéit üldöző és erőszakos ember voltam, mégis irgalmat nyertem, mert hitetlenségemben tudatlanul cselekedtem. 14De bőségesen kiáradt rám a mi Urunk kegyelme a Krisztus Jézusban való hittel és szeretettel. 15Igaz az a beszéd, és teljes elfogadásra méltó, hogy Krisztus Jézus azért jött el a világba, hogy a bűnösöket üdvözítse, akik közül az első én vagyok. 16De azért könyörült rajtam, hogy Jézus Krisztus elsősorban énrajtam mutassa meg végtelen türelmét példaként azoknak, akik majd hisznek benne, és így az örök életre jutnak. 17Az örökkévalóság királyának pedig, a halhatatlan, láthatatlan, egyetlen Istennek tisztelet és dicsőség örökkön-örökké. Ámen.*

Végtelen türelemmel szeretett Gyülekezet!

Isten hív minket, bűnösöket. Ő is tudja, mi is tudjuk, hogy milyen volt és milyen maradna a mi kapcsolatunk, ha Ő nem hívna és nem lépne értünk mentő szeretetével. Tudja, hogy kik vagyunk, ismer bennünket. Nem zsákbamacskát vesz velünk, amit aztán csalódottan kicsomagolva már csak bosszankodik, hogy micsoda kacatot sóztak rá. Tehetne pedig a mi mennyei Atyánk is úgy, ahogyan mi teszünk sok embertársunkkal, vagy épp sokszor pont az Úr igéjével. Kicsit kibontjuk, kicsit szemléljük, aztán úgy döntünk, hogy nem kell ez nekünk, hogy nem szimpatikus és mint egy papírlapot összegyűrjük és az életünk szemeteskosarába dobjuk. Egyszerűnek tűnik így élni, könnyű engednünk ennek a csábításnak és mindig inkább elővenni az újat, a szépnek, a csillogónak tűnőt, amit még nem ismerünk, amivel kapcsolatban még nem ismerjük a küzdelmeket.   
Isten azonban nem eltörölni, eldobni akar minket, még ha ezt is érdemelnénk, még ha ez is lenne az egyszerűbb út.  
Gondoljunk csak a Noé által átélt özönvízre és újrakezdésre. Ott is könnyedén végleg véget vethetett volna az Úr az ember lázongásának, az emberi bűnnek. De az Úr már ott megmutatta, hogy nem ugyanaz az Ítélet és az Elítélés.  
A bűnt igen, azt szeretné eltörölni, kizárni a világból, de nem az emberrel együtt. A bűnös embert tehát nem akarja egy laza, hanyag mozdulattal elvetni magától, a szemétre dobni, akkor se, ha megtehetné.  
Mi azonban ezt a kegyelmet valahogy sokszor nem ismerjük fel és nyugtázzuk a bűneinket is: „ha Isten nem lép közbe, akkor biztos minden rendben van”.  
Bizony sokszor kapaszkodunk a bűneinkbe, amivel együtt azonban nem tudunk valójában az Úr közelében lenni. Nem tudunk közel menni Hozzá, nem tudjuk megragadni hittel, amíg ugyanúgy ragaszkodunk a kis játszmáinkhoz, hazugságainkhoz és lázadó útjainkhoz. Mint, ahogy a szülő is rászól gyermekére, hogy addig nem jöhet be a házba, ameddig tiszta sár. Azt először le kell mosni!  
És a szenvedélyeinkkel, a sértődékeny kicsinyességünkkel, a szeretetlen gondolatainkkal, az évtizedes fájdalmainkkal és félelmeinkkel bizony szinte rögeszmésen tudjuk távol tartani magunktól a kegyelem, a megtisztulás, a szabadulás lehetőségétől.  
Keskeny az út, de csak akkor túl keskeny, ha mindezeket is magunkkal akarjuk cipelni. Akkor könnyen leszédülünk, letérünk a kegyelem útjáról. Pont, mint a magasból letekintve: valósággal húz a mélység. Épp ilyen a csábító hang, az emberi akarat is Istennel szemben. Az egyik számomra sokat jelentő ifjúsági énekünkben énekeljük: „Oly messzire mennék tőled Istenem, ha nem hívnál szüntelen”.  
De Krisztusban a mi mennyei Atyánk félreérthetetlenül kijelentette az ember számára: Én magamhoz fogadlak, a közelembe, a kegyelmembe várlak!.   
Nekünk is fel kellene ismernünk ezt, ahogyan Pál apostol is a saját életén keresztül is látja és látatja, hogy már ez a hívó szó, ez az ígéret is mekkora ajándék és örömforrás az ember életében, a hitünkben. Élővé kellene, hogy váljon, cselekvő szeretetté kellene, hogy bennünk is formálódjon ez a biztos ígéret, az Isten nekünk szóló igéje! Nézzük csak meg, hogy mennyien tudunk, vagy vágyunk lehajolni, felemelni és közösségünkbe fogadni a bűnöst. A mindenki előtt vitathatatlanul megbélyegzettet és megvetettet. Ahogyan az oltár előtti igében Jézust sem értik a kortársai: miért barátkozik vámszedőkkel, miért vállal közösséget a megvetett, alantas, bűnös emberekkel?   
És mi nem csodálkozunk rá ugyanígy, ha nem is hangos szavakkal, de legalábbis a tetteinkkel? Te különbnek érezed magad? Vagy egyszerűen csak mi is a farizeusi és írástudói gondolkodással szimpatizálunk valójában?   
Törvénykezés és elítélés. Megérdemli.  
Te egy polccal magasabban vagy, mint a legtöbben? Te is inkább fintorgó orral szemléled a sárban elesetteket?   
Pál apostol is ismeri ezt a törvénykező, másokat méricskélő és vétkeiket keményen büntetni vágyó, másokat üldöző életet.   
És valljuk be, mi is jól ismerjük. Már a gyermek kortól ott van közöttünk, ez az egymást folytogató, ítélkező hang. Gondoljunk csak arra, hogy mennyi fiatal jut ma odáig, hogy el is dobná az életét, mert nem hall mást a társaitól, vagy akár otthon a szüleitől; hogy ő rossz, hogy ő kevés, ő értéktelen. Valósággal megtörjük, megkínozzuk egymást a szeretetlenségünkkel, azzal, hogy nem ismerjük a kegyelmet. Mekkora szükség van ma is az Úr szerető, békességbe hívó hangjára! De mi, te ezt hozod el, ezt hangosítod ki a világba? Vagy te is inkább a durva, bántó, igazadat kereső és kötözködő hangokat erősíted?   
Pál apostol is, mint erőszakos és bántalmazó emberről beszél magáról, mert, ahogy írja: „*hitetlenségemben tudatlanul cselekedtem”.* Nem a tudása, az ismeretanyaga volt kevés, ne értsük félre, hanem a Kegyelem Urát, a Jézus Krisztusban szemtől szembe megismert mentő szeretettel könyörülő Istent nem ismerte meg, nem ismerte fel az életében.   
Most azonban már túl ezen a találkozáson, teljesen megváltozhatott, újjá születhetett az élete. Nem ő lett jobb, de másnak látja már önmagát és felismerte a kegyelem nagyságát. Magát a legkisebbnek, a legutolsó bűnösnek mondja és látja. Nem azért, mert valóban ő lett volna a legmegátalkodottabb bűnöző, vagy legvéreskezűbb ember addig, hanem mert tudatosan és hívő bűnbánattal így tekint magára, összetörik a bűnei alatt. Így pedig véletlenül se tud az ember már abba az önátverésbe, csalásba esni, hogy mások felé emeli önmagát és lenézi a többi elesőt. Látja, hogy nem mértékekről kellene gondolkodnia, hogy ki mennyire bűnös, hogy kinél van szálka és kinél gerenda, hanem észre kellene, hogy vegye mindenki a saját életét szemlélve, hogy bizony már régen betelt a pohár, már ugyanúgy túlfeszítettük azt a húrt, nincs tovább, nem lehetne tovább utunk az Istennel.   
De nekünk mégis van, neked mégis van Jézus Krisztusért. A betelt pohár képe szépen cseng össze Pál szavaival: „*14De bőségesen kiáradt rám a mi Urunk kegyelme”*. Ez a kiárad, illetve eláraszt szó fordítható úgy is, hogy *túl csordul*. Isten kegyelme túlcsordul az ember életében. Ez a túlcsordulás azonban nem elsodor, nem pusztító erő, hanem szerető cselekvésre készteti az embert. Vagyis az, amit te megtapasztalhatsz hittel az életedben, az életeden, mint szabadítás, mint változás, az általad még tovább tud munkálkodni a világban.   
Ahogyan Pál, úgy te is megtapasztalhatod azt is, hogy micsoda öröm, hogy részese lehetsz ennek a szolgálatnak. Így írja Pál alapigénkben: „*Hálát adok Krisztus Jézusnak, a mi Urunknak, aki megerősített engem, mert megbízhatónak tartott, amikor szolgálatra rendelt.”*. Milyen érdekes, hálát ad azért, hogy szolgálhat! Nem az ő hatalmas szívességtételének, érdemének tartja a szolgálatát, hanem kegyelemnek, amit megélhet. Így vagy ezzel te is? Vagy inkább örüljön mindenki, még az Úr is, hogy két szalmaszálat keresztbe tettél?  
Pál apostol szavai az alázatos, igéhez hű szolgálatról tanítanak. Ami a szeretetre hivatkozva nem takargat el semmilyen bűnt, de felelősséget vállal a másikért. Nem rámutat a vétkeire és tovább megy, hanem beáll alázattal a bűnös megsegítésébe, a testvér sárból való kiemelésébe. Azaz nem elítélést hirdet a testvérnek, hanem kegyelmet, evangéliumot, az Úr szabadító szeretetét.

Az asztalközösségébe, az úrvacsorai közösségbe hívó Úr téged is megszólít ma. Hív a megtérésre és elhív a szolgálatba. Nem valami felsőbbrendű társaságba, közösségbe, hanem olyan bűnösök közé, olyan bűnösnek, akit, akiket Ő szabadított meg, akik felismerik, hogy csak Krisztussal, csak Krisztusért lehet helyük a kegyelemben. De Vele, Érte viszont biztos helyük van.  
A te életed is példa, ahogy Pálé. Nem az etalon, a jó, a szent út, ezt ne feledd! Nem te vagy a jó és követendő példa! A te életed éppen akkor lehet példa, ha nem tőled, a te énedtől visszhangzik, hanem a megtapasztalt kegyelemtől. Ha ezen a példán keresztül Krisztus az, akit követni lehet, akinek a szolgáló szeretetét megtapasztalhatják bármilyen közösségben alkalmas és alkalmatlan időben egyaránt. Legyen az életed valódi, élő hálaadás az *örökkévalóság királyának, a halhatatlan, láthatatlan, egyetlen Istennek*! Ámen